NARIADENIE KOMISIE (ES) č. 239/2007
zo 6. marca 2007,
ktorým sa ustanovujú podrobné pravidlá uplatňovania nariadenia Rady (EHS) č. 404/93, pokiaľ ide o požiadavky na oznamovanie v odvetví banánov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 404/93 z 13. februára 1993 o spoločnej organizácii trhu s banánmi (1), a najmä na jeho článok 29a,
keďže:
(1)
Spoločná organizácia trhu s banánmi sa podstatne zmenila a doplnila s účinnosťou od 1. januára 2007 nariadením Rady (ES) č. 2013/2006 z 19. decembra 2006, ktorým sa menia a dopĺňajú nariadenia (EHS) č. 404/93, (ES) č. 1782/2003 a (ES) č. 247/2006, pokiaľ ide o odvetvie banánov.
(2)
Predovšetkým sa zrušili pravidlá týkajúce sa režimu kompenzačnej pomoci. Na monitorovanie fungovania trhu s banánmi je však potrebné, aby Komisia naďalej dostávala informácie o produkcii a uvádzaní na trh banánov vyrobených v Spoločenstve. Je potrebné ustanoviť pravidlá vzťahujúce sa na oznamovanie takýchto informácií zo strany členských štátov. Tieto oznamovania by mali byť porovnateľné s informáciami oznámenými podľa predošlého režimu a zároveň by sa mali čo najviac zjednodušiť. Ustanovenia o takýchto oznamovaniach stanovené v článku 2 ods. 1 písm. d) nariadenia Komisie (ES) č. 2014/2005 z 9. decembra 2005 o licenciách v rámci režimu dovozu banánov do Spoločenstva na banány uvoľnené do voľného obehu v colnej sadzbe Spoločného colného sadzobníka (2) sa nahradia, a preto by sa mali vypustiť. Nariadenie (ES) č. 2014/2005 by sa preto malo zmeniť a doplniť.
(3)
Opatrenia ustanovené v tomto nariadení sú v súlade so stanoviskom Výboru pre čerstvé ovocie a zeleninu,
PRIJALA TOTO NARIADENIE:
Článok 1
1. Členské štáty oznamujú Komisii za každé vykazované obdobie:
a)
množstvo banánov vypestovaných v Spoločenstve, ktoré sa uvádzajú na trh:
i)
v ich pestovateľskej oblasti;
ii)
mimo ich pestovateľskej oblasti;
b)
priemerné predajné ceny zelených banánov vypestovaných v Spoločenstve na miestnych trhoch, ktoré sa uvádzajú na trh v ich pestovateľskej oblasti;
c)
priemerné predajné ceny zelených banánov v štádiu dodania v prvom prístave vykládky (nevyložený tovar) vzhľadom na banány vypestované v Spoločenstve, ktoré sú uvedené na trh v Spoločenstve mimo ich pestovateľskej oblasti;
d)
prognózy údajov uvedených v písm. a), b) a c) na dve za sebou nasledujúce vykazované obdobia.
2. Ide o tieto pestovateľské oblasti:
a)
Kanárske ostrovy;
b)
Guadeloupe;
c)
Martinik;
d)
Madeira, Azory a Algarve;
e)
Kréta a Lakónia;
f)
Cyprus.
3. V kalendárnom roku sú tieto vykazované obdobia:
a)
január až apríl vrátane;
b)
máj až august vrátane;
c)
september až december vrátane.
Oznámenia za každé vykazované obdobie sa musia vyhotoviť najneskôr do pätnástich dní druhého mesiaca nasledujúceho po vykazovanom období.
4. Informácie uvedené v odseku 1 sa doručia elektronickým systémom, ktorý uvedie Komisia.
Článok 2
Článok 2 ods. 1 písm. d) nariadenia (ES) č. 2014/2005 sa vypúšťa.
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 6. marca 2007